**ПРИЈЕДЛОГ**

На основу члана 8. Закона о порезу на непокретности („Службени гласник Републике Српске“ број: 91/15), члана 39. став 2. тачка 2. Закона о локалној самоуправи („Службени гласник Републике Српске“ број: 97/16, 36/19 и 61/21) и члана 87. Статута града Градишка („Службени гласник града Градишка“ број 4/17 и 5/19), Скупштина града Градишка на сједници, одржаној\_\_\_\_\_\_\_2024. године, д о н и ј е л а ј е

**О Д Л У К У**

**о утврђивању пореске стопе за опорезивање непокретности**

**на подручју града Градишка за 2025. годину**

**I**

Овом одлуком одређује се пореска стопа за опорезивање непокретности на подручју града Градишка за 2025. годину.

**II**

Непокретностима у складу са законом и овом одлуком сматрају се земљиште (грађевинско, пољопривредно, шумско, индустријско и остало) и грађевински објекти (стан, кућа, пословни, индустријски и остали објекти).

**III**

Пореска стопа за опорезивање непокретности утврђује се у висини од 0,15 %.

**IV**

Изузетно од тачке III ове одлуке, пореска стопа за опорезивање непокретности у којима се непосредно обавља производна дјелатност утврђује се у висини од 0,10%.

Под непокретностима из претходног става, подразумијевају сe објекти за производњу и објекти за складиштење сировина, полупроизвода и готових производа, уколико чине заокружену производну цјелину.

**V**

Ова одлука ступа на снагу осмог дана од дана објављивања у „Службеном гласнику града Градишка“, а примјењиваће се од 01.01.2025. године.

Број: ПРЕДСЈЕДНИК Датум: СКУПШТИНЕ ГРАДА

Градишка

Рената Обрадовић - Поповић

**О Б Р А З Л О Ж Е Њ Е**

**ПРАВНИ ОСНОВ**

Прави основ за доношење предложене Одлуке садржан је у одредбама члана 8. Закона о порезу на непокретности („Службени гласник Републике Српске“ број: 91/15), члана 39. став 2. тачка 2. Закона о локалној самоуправи („Службени гласник Републике Српске“ број: 97/16, 36/19 и 61/21), одредаба члана члана 87. Статута града Градишка („Службени гласник града Градишка“ број 4/17 и 5/19)

**РАЗЛОЗИ ЗА ДОНОШЕЊЕ**

Чланом 8. Закона о порезу на непокретности је прописана обавеза скупштина општина и градова да донесу одлуку о висини стопе пореза на непокретности која ће се примјењивати на њиховој територији, најкасније до 31. јануара текуће године.

Предложеном одлуком је пореска стопа задржана на нивоу ранијих година односно предложена је стопа од 0,15 %. За производне објекте је предвиђена нижа пореска стопа у односу на остале непокретности на подручју града Градишка и иста износи 0,10 %.

**ПРИЈЕДЛОГ**

Предлаже се Скупштини града Градишка да усвоји Одлуку о утврђивању пореске стопе за опорезивање непокретности на подручју града Градишка за 2025. годину у предложеном тексту.

ОБРАЂИВАЧ ПРЕДЛАГАЧ

Одјељење за финансије Градоначелник

Начелник одјељења Зоран Аџић

Никола Мумало