 РЕПУБЛИКА СРПСКА

ГРАД ГРАДИШКА

СКУПШТИНА ГРАДА

- ПРИЈЕДЛОГ-

Обрађивач: Стручна служба

Скупштине града

**П Л А Н**

**КОМУНИКАЦИЈЕ ОДБОРНИКА СКУПШТИНЕ ГРАДА ГРАДИШКА**

**СА ГРАЂАНИМА У 2025. ГОДИНИ**

Градишка, децембар 2024. године

На основу чл. 39. и 82. Закона о локалној самоуправи („Службени гласник Републике Српске", број 97/16, 36/19 и 61/21) и чл. 36. и 87. Статута града Градишка („Службени гласник града Градишка", број 4/17 и 5/19) Скупштина града Градишка, на сједници одржаној\_\_\_\_\_\_\_\_2024. године, донијела јe

**ПЛАН**

**комуникације одборника Скупштине града Градишка**

**са грађанима у 2025. години**

I УВОД

Овим планом циљ је унаприједити комуникацију Скупштине града са грађанима и законодавним властима на вишим нивоима.

Одлуком о комуникацији између локалне управе и грађана („Службени гласник града Градишка“, број 8/23) прописана су четири вида активности у циљу унапријеђења комуникације Скупштине са грађанима и законодавним властима на вишим нивоима и то:

1. Канцеларија за посланике у Народној скупштини Републике Српске и Парламентарној скупштини БиХ,
2. Сати грађана путем отворене канцеларије за пријем грађана,
3. Рубрика питајте одборника на веб страници Градске управе и
4. Састанци одборника Скупштине са/у МЗ.

ІІ ПЛАН КОМУНИКАЦИЈЕ

1) Простор и обављање административних послова за потребе Канцеларије за посланике у Народној скупштини Републике Српске и Парламентарној скупштини БиХ (Канцеларија) који су изабрани са подручја града Градишка обезбјеђује Градска управа града Градишка. Посланици ће канцеларију користити према распореду који у консултацијама са посланицима припреми секретар Скупштине града. Утврђени распоред, са подацима о адреси на којој се налази Канцеларија и осталим потребним информацијама ће бити објављен на веб страници Градске управе www.gradgradiska.com.

2) Одборници Скупштине града ће према утврђеном распореду, у периоду од мјесеца марта до краја јуна, у оквиру активности Сати грађана, остваривати непосредну комуникацију са грађанима у простору који ће обезбиједити Градска управа за ту намјену. Одборници ће предвиђени простор користити према распореду који утврди предсједник Скупштине града, након консултација са предсједницима клубова одборника, одборницима који немају клубове одборника и независним одборницима. Утврђени распоред, са подацима о адреси на којој се налази предвиђени простор и осталим потребним информацијама ће бити објављен на веб страници Градске управе. Одборници су дужни о активности која произилази из ове подтачке Плана, сачинити записник чију форму ће утврдити Стручна служба Скупштине града.

Према утврђеном распореду одборници Скупштине града ће гостовати у програму Радио телевизије Градишка, те представити активности одборника у Скупштини града.

3) Грађани ће путем платформе eCitizen, на веб страници Градске управе www.gradgradiska.com моћи одборницима да упуте питања везана за њихов рад у Скупштини града. Одборник ће у року од највише седам дана одговорити на постављено питање. О постављеним питањима и датим одговорима путем ове рубрике, службеник Градске управе који је задужен за вођење званичне веб странице, водиће прецизну евиденцију.

У периоду фебруар – август, путем портала Радио телевизије Градишка, портала других медија и Вибер заједнице града Градишка, грађани ће сваке седмице бити позивани да путем платформе еCitizen поставе питање тачно одређеном одборнику (према утврђеном распореду).

Путем платформе еCitizen, грађанима ће током читаве године бити омогућено да коментаришу материјале који су на дневном реду за сједницу Скупштине града.

4) Одборници Скупштине града Градишка ће према утврђеном распореду одржати састанке са, односно у мјесним заједницама на подручју града Градишка, заједничке састанке са већим бројем мјесних заједница или позвати њихове представнике у посјету Скупштини града.

III ПРАЋЕЊЕ РЕАЛИЗАЦИЈЕ ПЛАНА

Предсједник Скупштине града и секретар Скупштине града ће водити евиденцију о активностима одборника предвиђених Планом и у оквиру извјештаја о раду Скупштине о истим извјестити Скупштину града.

IV ПРОМОЦИЈА МЕХАНИЗАМА КОМУНИКАЦИЈЕ

О предвиђеним механизмима комуникације, њиховим циљевима и начинима остваривања, Градска управа града Градишка ће провести медијску кампању како би се исти приближили грађанима и подстакли на њихово кориштење.

V ПРЕЛАЗНЕ И ЗАВРШНЕ ОДРЕДБЕ

Предсједник Скупштине града ће у року од 60 дана од дана ступања на снагу Плана утврдити потребне распореде.

План ступа на снагу осмог дана од дана објављивања у „Службеном гласнику града Градишка“.

Број:

ПРЕДСЈЕДНИК

СКУПШТИНЕ ГРАДА

Рената Обрадовић - Поповић

Датум:

Градишка

**ОБРАЗЛОЖЕЊЕ**

ПРАВНИ ОСНОВ

Правни основ за усвајање Плана комуникације одборника Скупштине града Градишка са грађанима у 2025. години, садржан је у 39. и 82. Закона о локалној самоуправи („Службени гласник Републике Српске“, број 97/16, 36/19 и 61/21) којим су регулисане надлежности и акти Скупштине града и чл. 36. и 87. Статута града Градишка („Службени гласник града Градишка“, број 4/17 и 5/19) који прописују надлежности Скупштине и акте које она доноси.

РАЗЛОЗИ ЗА ДОНОШЕЊЕ

Скупштина града Градишка, у складу са Програмом рада Скупштине града Градишка за 2024. годину, до краја текуће године треба да разматра План комуникације одборника Скупштине града Градишка са грађанима у 2025. години. Одлуком о комуникацији између локалне управе и грађана („Службени гласник града Градишка“, број 8/23) предвиђени су начини комуникације који се кроз овај план разрађују и конкретизују. Транспарентност и комуникација са грађанима у раду и одлучивању Скупштине града и раду одборника је неопходна и на њој је потребно непрекидно инсистирати и унапријеђивати је.

ПРИЈЕДЛОГ

Предлаже се Скупштини града да усвоји План комуникације одборника Скупштине града Градишка са грађанима у 2025. години.